En ældre mand er livsfarligt kvæstet efter en trafikulykke i Aarhus lørdag aften.

Det oplyser vagtchef ved Østjyllands Politi Michael Ørum.

Han fortæller, at ulykken skete ved, at den ældre mand mistede herredømmet over sin bil og kørte over i den modsatte kørebane, hvor bilen stødte sammen med en modkørende.

Det vides endnu ikke, hvorfor den ældre mand mistede herredømmet over bilen.



I den modkørende bil var tre personer, heriblandt en baby. De er alle sluppet fra ulykken med mindre skrammer,



Sammenstødet skete på Viby Ringvej i nordlig retning syd for krydset Viby Ringvej - Silkeborgvej.



Den ældre mand blev umiddelbart efter ulykken kørt til Aarhus Universitetshospitals traumecenter.



/ritzau/